આ દેશના મુસ્લિમો સમજદાર છે ને તેમને કોઈના સર્ટિફિકેટની કે સલાહની જરૂર નથી. આ દેશના મુસ્લિમો પોતાના વતનમાં, પોતાના ઘરમાં ઇજ્જતથી જીવે છે ને ઇજ્જતથી કમાણી કરીને ખાય છે. ભારતના નાગરિકો તરીકે ગૌરવભેર જીવે છે ને પોતાના દેશને આગળ લઈ જવામાં યોગદાન આપે છે. આ દેશના મુસ્લિમો કોઈના ઓશિયાળા નથી કે કોઈના આંગળિયાત નથી. આ દેશના વિકાસમાં મુસ્લિમોનું મોટું યોગદાન છે ને એ યોગદાનને કોઈ નકારી ના શકે. આ દેશને આગળ લાવવા તેમણે દેશના બીજા લોકો જેટલી જ મહેનત કરી છે ને આ દેશ માટે તેમણે બીજાં લોકો જેટલાં જ બલિદાન આપ્યાં છે. આ વાતની ખબર આ દેશના લોકોને પણ છે જ ને ઓવૈસીએ તે સમજાવવાની જરૂર નથી. ઓવૈસીએ જેમની વાત કરી એ શહીદોની અંતિમવિધિમાં ઊમટી પડેલી હજારોની મેદની તેનો પુરાવો છે. આ દેશ પર તેમનું ઋણ છે ને દેશ એ સ્વીકારે જ છે. ઔવેસીએ કોઈને સમજાવવાની જરૂર નથી. શહીદીનો રંગ એક જ છે, બલિદાનનો. એને બીજો કોઈ રંગ ના આપે.